
Forord

Denne boken består av stykker jeg har skrevet for forskjellige internettsteder og aviser om klimapolitikk og klimavitenskap de siste seks årene. I stykkene mine har jeg prøvd ikke bare å kommentere alle slags nyheter om klimaet, men også å sette dem i en sammenheng, historisk, religiøst, filosofisk, litterært, naturvitenskapelig osv. Med det håper jeg at stykkene bringer leseren noe mer og varig ut over det dagsaktuelle. Det tidløse i det religiøse tilsnitt hos de toneangivende klimapublikasjoner har vakt spesiell interesse og det er vel spesielt de absurde sidene ved alle slags merkverdige utsagn om klimaet som har fått meg til å skrive.

Det ene målet med denne boken er at leseren skal bli overbevist for evig og alltid om at det ikke skjer noe som helst skadelig ved utslipp av karbondioksyd fra menneskeskapte prosesser, forbrenning av olje, kull og gass, fra sement- og stålproduksjon, fra landbruk og skogbruk. Det ene unntaket er om man konsentrerer karbondioksyd i slike mengder at det fortrenger oksygenet om det slipper ut, som ved lekkasje fra karbonfangst. Det andre målet er at leseren skal bli overbevist om at uansett hva media presenterer av skremselshistorier om klimaendringer fra menneskeskapte utslipp av karbondioksyd, så kan de ignoreres fullstendig. Det tredje målet er at leseren skal kose seg under lesningen. Det fjerde målet er at leseren skal kunne føle seg trygg til å diskutere alle klimaabsurditetene som florerer i samfunnet.

Stykkene i denne boken har tidligere vært publisert hos Fakta360, Klimarealistene, Laagendalsposten, Nettavisen, Resett/iNyheter og Universitetsavisa. Noen kapitler har ikke vært publisert tidligere.

Denne boken har ikke kommet i stand i et vakuum. Det er mange personer som har bidratt med sin kunnskap, sin kritiske sans, og med sin egen innsats på feltet. Jeg vil derfor rette en stor takk til Per Arne Bjørkum, Einar R. Bordewich, Willis Eschenbach, Morten Jødal (rip), og Anthony Watts for deres inspirerende egeninnsats og hjelp. Jeg vil også rette stor takk til alle mine facebookvenner for støtte og inspirasjon; uten dere ville ikke denne boken kunne kommet ut.

Geir Hasnes


Innledning

Klimakunnskapskrisen består av en samling artikler som ble til ved at jeg arbeidet meg gjennom påstander i media om menneskeskapte katastrofale klimaendringer de siste årene. Året de har blitt til, fra 2017 og frem til idag, er ført inn på slutten av hvert kapittel.

Det er vanskelig å forholde seg kun rolig og seriøs til alle disse påstandene. Massehysteriet rundt verdens klimasituasjon har de siste årene blitt verre og verre. Den masseproduserte propagandaen er endeløs. Basisen for påstandene er generelt ikke-eksisterende.

Leseren vil derfor finne at jeg i tillegg til å analysere klimapåstander og finne frem de virkelige fakta om klimaet, også harselerer med det som blir skrevet og sagt i media. Humor er fortreffelig til å sette absurde klimapåstander i sammenheng med virkeligheten.

Det er dessverre få bøker på norsk om dette verdensomspennende klimafenomenet, og færre, om noen, som harselerer med det.

I denne boken finner du derfor både seriøse og harselerende artikler. Det er ikke mulig å forholde seg til alt klimavrøvlet som omgir oss uten å søke tilflukt i humor.

Denne boken er ikke og kan ikke være en lærebok. Det er ikke her du skal få kunnskaper du egentlig skulle fått på skolen. Denne boken skal ordne opp med forståelsen av grunnleggende påstander og den skal kunne styrke tankegangen i møte med alle absurditetene. Den kan også inspirere deg til å søke mer kunnskap. Å lage lærebok om klima trengs virkelig, men det får bli et eget prosjekt.

Det finnes ikke lærebøker i å lese kritisk, i logisk undersøkelse, i dumhet, i menneskelige feil og begrensninger, i løgnaktighet, i politikkens spill, i propagandaforståelse. Det er bare erfaringen vår som lærer oss å stille spørsmål ved det vi hører og leser. Om man finner bøker som utdyper disse tingene, er de gjerne av kåserende art. Vi lærer om slike ting på en anekdotisk og ikke en systematisk måte. Slike bøker bruker eksempler og skriver humoristisk. Det er slik denne boken også er lagt opp. Harselas, humor, ironi, sarkasme, satire, metaforiske bilder, alt slikt gir andre perspektiv og andre innfallsvinkler til det vi fortelles, og hjelper til å sette påstandene inn i en sammenheng.

En slik sammenheng er viktig. Politikere, journalister og aktivister tar ikke fem øre for å fortelle deg løgner, og de innrømmer aldri noe som helst om noen påpeker feil og mangler ved det de sier. De bryr seg ikke om det heller om de blir tatt i løgn. Men de er redde for en ting, å fremstå som dumme og latterlige. Derfor er latteren vårt viktigste våpen. Fakta preller av på de klimatro, så det å komme med fakta er dessverre ikke nok i seg selv.

De klimakatastrofeoverbeviste henviser gjerne til at det er ‘vitenskapelig konsensus’ om de katastrofale klimaendringene. Men nobelprisvinner i fysikk Richard Feynman sa om vitenskap og konsensus at: “Vitenskap er en prosess og en tenkemåte, nødvendig for å finne ut hvor vitenskapen feiler, og derved føre kunnskapen videre mot sannhet.”

“Begrepet konsensus er hentet fra den politiske verden der det er flertallet som bestemmer. Da vitenskapens natur består i søken etter feil, er konsensus i strid med vitenskapen da konsensus kun søker å bevare en enighet.”

Det finnes en filosofisk basis for vitenskapen slik den bør utføres. Det er viktig at vitenskapelig arbeid ikke blir hindret av politiske direktiver om hva som kan og hva som ikke kan kommuniseres til almenheten; hva som kan og ikke kan være et tema for vitenskapelig forskning. Direktiver ovenfra har ingen ting i seg selv med vitenskap å gjøre; slike direktiver kan bare behandles ut fra en filosofisk basis. Ytringsfrihet er ikke i seg selv vitenskap; den er en av de grunnleggende pillarene til vitenskap, begrunnet i all filosofi siden mennesket begynte å tenke.

Om den vitenskapelige metode kan man også hevde at den ikke er vitenskap; for den er en forutsetning for utføringen av vitenskap. At vi bør bruke den vitenskapelige metode når vi arbeider vitenskapelig, kan kanskje virke selvsagt; men det er slett ikke selvsagt innenfor mange såkalte vitenskapelige sammenslutninger. Den vitenskapelige metode er altså en filosofi om hvordan man arbeider, og en forutsetning for arbeidet, fundert på logiske prinsipper og en sterk, ja, nesten religiøs tro om hva vitenskap er og hva det ikke er.

Om vanskene til den rene vitenskapen kan man hevde at verden idag er dominert av dem som ser det som viktig at vitenskap rundt klimaendringer blir holdt politisk korrekt, og at vitenskapelige bevis om det motsatte blir holdt innelåst. Som en konsekvens har vitenskapelige tidsskrift over hele verden blitt dirigert til ikke å publisere artikler som ikke passer de ledende politikere og deres elite. Klimaendringer har blitt en nøkkelfrase for å skape frykt i befolkningen; og som en konsekvens av dette finner vitenskap som viser at vi ikke trenger å frykte klimaendringer, ingen plass i vitenskapelige institusjoner som er støttet av en stat. Hvilket de aller fleste er.

Om vanskene med å publisere om ’klima’ kan man hevde at vitenskapsmenn og -kvinner som forsker på aspekter rundt klima og de felter som inngår, lenge har klaget over at de har store vansker med å få sine bidrag publisert i vitenskapelige tidsskrift, det være seg av rettmessige eller urettmessige grunner. En konsekvens av dette er at de som tror at det foregår katastrofale klimaendringer forårsaket av menneskeskapte utslipp av karbondioksyd, påstår at de som hevder noe annet ikke har blitt publisert i fagfellevurderte vitenskapelige tidsskrift. Dette er slett ikke alltid sant, selv om det ikke alltid er lett å komme over hindrene for publisering når ens konklusjoner ikke passer med konsensus. Fagfellevurdering er ikke spesielt nyttig når det gjelder vitenskap som ikke passer inn med gjeldende konsensus. Den kan heller virke mot sin hensikt og være anti-vitenskapelig.

Vitenskap handler om å stille spørsmål og ikke være redd for å stille dem. Vitenskapshistorien viser oss en rekke oppdagelser som ikke ble akseptert i sin samtid ganske enkelt fordi de etablerte svarene allerede var ansett som fasit med to streker under svaret.

Nå er det ikke bare den vitenskapelige praksis som ikke har gode betingelser for tiden. I almenheten og i skolevesenet finner vi en ekstrem mangel på kunnskap om de enkleste fysiske, kjemiske og biologiske fakta og prosesser. Med en slik mangel på kunnskap er befolkningen lett å villede. Vi har vitterlig ingen klimakrise, utenom den som eksisterer i folks fantasi, men vi har en klimakunnskapskrise, hvor kunnskapen om alle aspekter rundt klimaet er kritisk lav hos politikere, journalister, aktivister og de fleste skoleelever. Men ikke hos folk flest, fordi de ikke har glemt å bruke sin sunne fornuft. Imidlertid er det ikke så lett for folk flest å diskutere med klimademagoger. Denne boken kan gi noen tips, noen teknikker og noen ubestridelige fakta til hjelp for den enkelte.

Jeg leste nylig Norges geografi for gymnasiet av Haffner og Werenskiold, som ble utgitt i 1936. Dersom den hadde vært pensum på videregående skole fremdeles hadde vi ikke hatt noen ‘klimakrise’. Men dessverre har norsk skole forfalt, og uvitenhet gjør det lett å falle for falske profeter og deres utallige profetier. Om klimaet inneholder boken trettitre sider og en kortfattet oversikt til slutt. Her kan siteres fra “Om årsakene til Norges milde klima” s. 112:

“Uten Golfstrømmen vilde Norge være ubeboelig; vi vilde ha en istid her i landet som Grønland har nu. Golfstrømmen har sin oprinnelse i de to ekvatorstrømmer i Atlanterhavet. Så lenge jorden roterer om sin akse, og så lenge vi har den nuværende fordeling av land og hav, vil Golfstrømmen vedbli å avgi sin varme til Norge.”

I en tegneserie av Carl Barks om Petter Smart fra 1956, lager Petter Smart en maskin som kan forutse fremtiden. Petter prøver denne på flere måter, og det går alltid galt, fordi Petter finner ut at maskinen svarer på spørsmålene hans, men Petter selv finner ikke de riktige spørsmålene. Til slutt i historien blir han snakket til av en spåmann, som sier han kan gi Petter svar på alle hans spørsmål. Men Petter avviser ham: “Du har kanskje alle svarene, men det er spørsmålene som er vanskelige å komme på!”

Det viktigste innen vitenskap er som vi har sett over: spørsmålet. Vi kan ikke finne svaret på noe før vi formulerer det riktige spørsmålet. Spørsmålene vi stiller er farget av hva vi tror vi vet, og oppstår ved ny viten. Når vi får svar på noe, genererer det nye spørsmål. Det vi tror vi vet inngår i en personlig forklarings-/fortolkningsmodell, noe hvert menneske bygger opp gjennom livet. Men denne modellen kan også hjelpe til å unngå å stille spørsmål, ved blindt å godta autoriteters utsagn.

T. H. Huxley snakker om den hellige skepsis:

“Den som forbedrer kunnskapen om naturen nekter så absolutt å akseptere autoritet som sådan. For ham er skeptisisme den høyeste dyd, og blind tro er den utilgivelige synd. Og det kan ikke være annerledes, for hvert store fremskritt i kunnskap om naturen har involvert den absolutte fornektelse av autoritet, bejublingen av den ivrigste skeptisisme, utryddelsen av den blinde tros ånd, og vitenskapens ivrigste tilhenger har sin sterkeste overbevisning ikke fordi de mennene han ærer mest holder dem; ikke fordi deres sannhet vitnes om av varsler og undere; men fordi erfaringen hans lærer ham at når han velger å bringe disse overbevisningene i kontakt med deres primære kilde, naturen – når han finner det passende å teste dem ved å ty til eksperimenter og observasjon – vil naturen bekrefte dem.

“Vitenskapens mann har lært å tro på rettferdiggjørelse, ikke ved tro, men ved verifisering.

“Agnostisisme er faktisk ikke en trosbekjennelse, men en metode, hvis essens ligger i den strenge anvendelsen av et enkelt prinsipp, det grunnleggende aksiomet til moderne vitenskap:

“Når det gjelder intellektet, følg fornuften din så langt den kan ta deg, uten hensyn til andre omstendigheter. Når det gjelder intellektet, ikke lat som om konklusjoner er sikre som ikke er påvist eller påviselige.”

Det har blitt slik idag at vi som ikke bekjenner oss til den religiøst fargede tro på katastrofale klimaendringer som følge av menneskeskapte utslipp av karbondioksyd, behandles som ikke-eksisterende i media. Vi er dissidenter, og dissidenter tillates ikke å komme til orde av statsmakten og dens fotsoldater. Men likevel er hele befolkningen klar over oss og våre standpunkt, halve befolkningen har allerede begynt å lure på alle disse klimapåstandene, og en tredjedel er allerede overbevist om at det er dissidentene som har rett.

Vi er dessuten opposisjonelle, for vi aksepterer ikke en politikk som med henvisning til propaganda fører både Norge og de vestlige land ut i et økonomisk uføre, ikke bare energimessig, men også når det gjelder kosthold, fri ferdsel, oppvarming av boligen, natur og miljø, kort sagt alt som gjelder trivsel i et moderne samfunn.

Vi aksepterer ikke ødeleggelsene som politikerne legger opp til. Vi aksepterer ikke det de sier. Denne boken går ikke inn på grunnene til hvorfor dette med global oppvarming og CO2 har blitt så fryktelig viktig, altså hvordan de politiske føringene og de eventuelle ekstrem-kapitalistiske bakromsspekulasjonene har oppstått, slik som med den forferdelige kraftprissituasjonen, den såkalte fornybare blitzkriegen av norsk natur, og alle de andre subsidierelaterte parasitt-vekstområdene. Vi bare slår fast at grunnlaget for alt dette er ikke-eksisterende.

Kristus sa at sannheten skal sette oss fri. Jeg vil gjerne få legge til at sannheten og humoren skal sammen sette oss fri. Humor er gitt oss av Gud for at vi ikke skulle ta oss selv så fryktelig høytidelig, og fordi selv den mest opphøyde regent er feilbarlig og kan les av. De klimakatastrofetroende viser at de ikke taler sannhet fordi ‘humoren er ikke blant dem’.


1

Hvorfor jeg ikke tror på menneskeskapte klimaendringer

Jeg trengte ikke å lese klimaskeptikere for å bli klimaskeptiker. Jeg trengte kun å lese klimapanelets rapport, høre Al Gores hinsides spekulasjoner i beste profet-stil, og lese aviser og Teknisk Ukeblad, for å bli det.

Jeg er vel som de fleste nordmenn. Da man for alvor begynte å skrive om global oppvarming for omkring 15 år siden tenkte jeg ikke mye over det. Kanskje jeg trodde på det, men syntes det var ok siden jeg var klimaflyktning som hadde flyttet fra Trøndelag til Sør-Norge pga. det dårlige været.

Jeg var ihvertfall temmelig indifferent til hele greia. Jeg la merke til at Teknisk Ukeblad skrev om CO2-ets farlige virkning og at det ble stadig mer om global oppvarming i dagspressen. Så en dag, det kan ha vært i 2007, bestemte jeg meg for å lese en faktarute på vg.no: “Dette er hva global oppvarming kan føre til”.

Punkt 1 var at temperaturen kan komme til å gå opp med 1-2 grader til 2100. OK, tenkte jeg, slike variasjoner er jo helt vanlige, bare tenk på istiden, den lille istiden på 1600-tallet, den varme perioden i middelalderen, osv.

Punkt 2 var at havet kunne komme til å stige med en halv til én meter til 2100. OK, tenkte jeg nok en gang, det har jo steget 120 meter på de siste 12 000 årene siden istiden, så det er jo ikke noe uvanlig over det. Og siden bygninger for tiden avskrives etter 20 år og må rives etter 50-60 år, så skulle det ikke gjøre noe for flyttingen av byer. I Skandinavia har vi fortsatt landheving etter istiden, så variasjoner i denne størrelsen er tydeligvis ikke uvanlige.

Så kom punkt 3, og der og da ble jeg ‘klimaskeptiker’, et ord som vel ikke var oppfunnet på den tiden. Der stod det at pga. økt temperatur og havnivå kom 30% av verdens dyreliv til å stå i fare for å dø ut.

Hvorfor ble jeg klimaskeptiker der og da? Simpelthen fordi dette var ren spekulasjon. Siden havet har steget og sunket tidligere og temperaturen har gått opp og ned tidligere, så dette simpelthen ut til å være tatt rett ut av lufta. Hvor kunne en så vag påstand være tatt fra? “Stå i fare for”? Alle dyrearter står alltid i fare for ett eller annet. Jeg foretok en rask hoderegning. Med så og så mange tusen arter blir det noen tusen arter som må dø ut pr. år. Så og så mange pr. dag. Hvor er listen over artene som allerede har dødd ut?, spurte jeg, siden denne globale oppvarmingen tydeligvis hadde skjedd siden 80-tallet.

Nå ble jeg oppmerksom på striden rundt Al Gores film om klimaendringene. Han fikk Oscar for denne og tror du jamen ikke han og FNs klimapanel fikk Nobels fredspris. Hva var dette for noe? Klimapanelet hadde i 2007 gitt ut en rapport om den globale oppvarmingen, så nå lastet jeg den ned fra nettet, skrev ut de over 3000 sidene (i farger, det tok flere dager), og begynte å bla og lete for å finne grunnlag for påstandene1.

Mitt første inntrykk av klimarapporten var at den var laget for å gjøre inntrykk. Den inneholdt et uendelig antall av verdenskart som i varierende grad ble mer og mer mørkerøde jo nærmere du kom polene. Det mørkerøde skulle illustrere graden av oppvarming, og polene var verst stilt.

Hvordan lyver man med fakta? I en slik kartprojeksjon vil polområdene bli mye større enn områdene rundt ekvator. De gigantiske områdene hvor oppvarmingen skulle bli verst, var jo ikke så store når alt kom til alt. Som nordmann visste jeg dessuten at jo kaldere det er, desto raskere går temperaturen opp fordi luftas relative fuktighet er så liten når det er kaldt. Her var det noe rart. Dette er jo en funksjon, ikke av CO2, men av vanndamp.

Så lette jeg etter begrunnelse for påstanden om at 30% av dyrelivet skulle gå under med det første2. Jeg fant den ikke. Jeg lette og lette, leste, søkte elektronisk i klimarapportens alle tre deler, og kunne slå fast at denne påstanden ikke hadde belegg. Jeg stilte til og med spørsmål om kildene til Teknisk Ukeblad, hvor direktøren for Direktoratet for Naturforvaltning var presentert over to sider nettopp med overskriften om de 30% av dyrelivet som skulle dø ut. Jeg fikk ikke svar. Jeg stilte spørsmålet til en ansatt ved Direktoratet, og hun svarte at dette nok var tatt ut av en “Summary for Policymakers” som klimapanelet hadde laget for at politikere skulle ha noe enklere å forholde seg til.

Jo mer jeg lette, desto mer fant jeg et stort avvik mellom klimarapporten og avisartiklene. Klimarapporten opererte med modellkjøringer og sannsynligheter, avisene med profetiske utsagn. Særlig merkelig var opptattheten av en global temperatur og hvordan man kunne sammenligne nåtidens globale temperatur med tidligere tiders. De hadde jo ingen satellittmålinger, de hadde ikke målestasjoner i havet, for den del var det jo ikke og er fremdeles ikke målestasjoner over det meste av kloden. Usikkerheten av de dataene man beregnet en global temperatur fra var jo gigantisk. Og i mellomtiden ble påstandene i avisene sterkere og sterkere. Det var ikke måte på hvor mye den globale oppvarmingen hadde skylden for allerede og hva som kom til å skje.

Best husker jeg en forsker fra Tromsø som i Teknisk Ukeblad vinteren 2008 ifølge artikkeloverskriften hevdet at Arktis kom til å bli isfritt i 2011. Dette var en sinnssyk påstand, deilig fulgt opp av utsagnet: “Men det kommer jo an på været.” Som opprinnelig nordlending måtte jeg gapskratte.

Klimapanelets rapport er i tre deler: Vitenskapen, Følgene, og Tiltakene. Det begynte å slå meg at Følgene ikke skjedde. Men dersom Følgene ikke skjedde, så måtte Vitenskapen være feil. Og da ville Tiltakene ikke være nødvendige.

Jeg tok for meg følgene i hvert eneste kapittel av del 2 av rapporten. Isbjørnene, disse ikoniske dyrene til Al Gore, var ikke i ferd med å dø ut. Når isen i Arktis minket økte isen i Antarktis. Og Arktis ble ikke isfritt. Havnivået var ikke i ferd med å stige. Amazonas hadde overraskende nok den største gjenveksten i verden. Isbreene i Himalaya drev ikke på og smeltet, faktisk hadde man ikke oversikten over de aller fleste av dem i det hele tatt. Kort sagt, Summary for Policymakers overdrev grovt selv det forskningen på følgene holdt på med.

Så var det Vitenskapen. Det gikk opp for meg at fremtidig oppvarming kun skjedde i datamaskinmodellene som man laget for å kjøre simuleringer. Hockeykøllegrafen som viste en oppvarming som aldri før, og som kanskje var selve hovedikonet for oppvarmingspanikken, viste seg å være konstruert. Og midt oppe i alt dette, kanskje fordi det viste seg at der ikke hadde vært noen ‘global oppvarming’ siden 1996, gikk man i media over til å kalle fantasibarnet ‘klimaendring’ sånn omkring 2008-09.

Det dustete ved kun å bruke termen ‘klimaendring’ er at klimaet alltid er i noen form for endring. Så man måtte kalle barnet noe som fenget i folks fantasi: “Menneskeskapte katastrofale klimaendringer!”, hvor det var underforstått at det var utslipp av brenselsgassen CO2 som var livsfarlig for jorden. Og siden oppvarmingen nå var manglende sa den neste klimarapporten fra 2013 at den ekstra varmen hadde gått ned i havet. Men da måtte rapporten fra 2007 ta feil!

På dette tidspunkt hadde det absurde tatt av. Om forskere skrev at noe var så og så sannsynlig, kom journalistene og sa at dette kom til å skje! Så kom aktivistene og sa at det kom til å skje før vi fikk sukk for oss. Og så kom politikerne og skulle være best i klassen til å redde verden.

De siste 10 årene har dommedagsprofetiene blitt større og større. Det later til at folk flest ikke ser forskjell på Hollywoods spesialeffekter i kommersielle katastrofefilmer og virkeligheten.

Jeg undrer meg over hvordan det kan være mulig at oppegående mennesker ikke ser tvers gjennom hysteriet. For klimavrøvlet er ikke annet enn menneskehetens største massehysteri noensinne.

Imens varsler en god del forskere at solaktiviteten, som er sammensatt av en rekke sykluser vi ikke kjenner årsaken til, har gått voldsomt ned, og at vi er på vei inn i en liten istid igjen. Det vitner årets sommer om. Det kommer til å bli absurd kaldt de kommende årene, og dette er noe reelt å frykte.

(2017)

Note:

Når det gjelder forskeren i Teknisk Ukeblad, greide jeg å finne igjen historien, og det var Teknisk Ukeblads journalist som greide å finne på at Arktis skulle bli isfritt. Forskeren som ble intervjuet bare veddet på at nordøst-passasjen skulle bli isfri om sommeren. Altså var overskriften fri diktning.

Klimafølsomheten finnes ikke

Hele klimabyggverket hviler på begrepet ‘klimafølsomhet’. Ta den vekk, og byggverket ramler sammen.

Grunnlaget for all diskusjon er at man er enige om noe på forhånd. Dette kalles premisser.

Grunnlaget for all krangel er at man ikke har etablert hva man er enige om allerede. Man tror at motparten er enig i forutsetningene for diskusjonen, og bryr seg ikke med å undersøke om det stemmer.

Når jeg leser klimavrøvl hvor verden kommer til å gå under, er det alltid basert på visse premisser, som alltid og uten unntak er feilaktige, løgnaktige, illusoriske og som regel hysteriske i tillegg. Derfor blir det bare krangel om klimaet blant folk flest.

Det følger naturlig derav at jeg trekker Norges skolevesen og universitetssystem i tvil. Folk flest lærer ikke å diskutere hverken hjemme eller på skolen. De lærer ikke å skille begreper fra virkelighet. De lærer ikke å gjennomskue argumentasjon hvor det benyttes falske argumenter. De lærer kun å føle. Slikt blir det klimahysteri av.

Nå som det er klimakonsil i Polen er mediene igjen fulle av skrekkhistorier og propaganda. Heldigvis vet vi at alt uten unntak er produsert, på kommando, uten rot i virkeligheten, men i datamodeller og annen gjettskap. Klimatrollene angriper alle som ikke tror at verden går under og vi har bare et bitte lite tidsvindu til å gjøre noe før det er for sent.

Hva verre er, er at nesten samtlige stortingspolitikere ser ut til å tro på dette infantile klimasprøytet, og tillater ensidige aktivister å lede an i en kamp mot sivilisasjon og for barbari. Jeg kjenner stortingsrepresentanter som sier at de ikke ønsker å stå frem og ta opp kampen, fordi de straks blir stigmatiserte. Tenk det! Våre folkevalgte tør ikke å stå frem for sannheten, for det koster for mye!

Det finnes kun ett virkelig premiss for troen på menneskeskapte globale temperaturøkninger og klimaendringer som følge av CO2-utslipp, og det kalles ‘klimafølsomheten’, også kalt ‘climate sensitivity’ på engelsk.

Denne postulerer en sammenheng mellom økt CO2-innhold i atmosfæren og økt temperatur på jorda, gitt at temperaturen har en likevektstilstand i forhold til CO2-innholdet. Teorien er altså at temperatur er en funksjon av endring i innkommende stråling mot jordoverflaten, som øker med økt CO2 i atmosfæren. Fordi CO2 sender noe av utadgående varmestråling fra jorda tilbake til jorda.

På denne ‘klimafølsomheten’ hviler all, absolutt all propaganda, alle skrekkhistorier, alle profetier, alle klimaskatter, alle klimatiltak; en utrettelig billiardindustri og en politisk jernklo som snevrer inn enkeltmenneskets frihet, mer og mer.

Har så denne ‘klimafølsomheten’ blitt etablert? Hvor stor er den? Hvor godt forutsier den fremtidig temperatur? Hvor godt modellerer den tidligere tiders temperatur?

Det korte svaret er:

1) Den er ennå ikke etablert med noen verdi.

2) Den er ubrukelig.

For over 50 år siden begynte forskere å prøve å etablere verdien av ‘klimafølsomheten’. I 1979 kom Charney-rapporten3 som estimerte at den sannsynligvis lå mellom 1,5 og 4,5 grader Celsius ved dobling av CO2-nivå.

Siden da har tusener av forskere prøvd å etablere verdien bedre. I 1979 hadde vi bare én datamaskin på hele NTH. Siden da har prosessorkraften og datamaskinenes muligheter til å foreta vanskelige beregninger økt så ufattelig at det er umulig å begripe det. Og hva har man oppnådd siden? Ved å bruke milliarder av forskningsmidler over 40 år?

Ingen ting.

Jeg sitter her og ser på en tidslinje med over hundre vitenskapelige publiserte studier fra de siste 20 årene, og anslagene varierer fra 0 til 9 grader Celsius4. Det er ingen trend. Det er kaos.

Dette skyldes selvsagt at man prøver å etablere en naturlig konstant ved tilpasning av kurveformer, hvor disse kurveformene simpelthen er den anslåtte globale middeltemperaturen siden 1850, en temmelig kaotisk kurve, siden den spretter opp og ned og slett ikke gjør det enkelt å modellere en kurve og se om den passer.

Hvorfor bryr jeg meg ikke filla om ‘klimafølsomheten’? Fordi den postulerer noe særs uvitenskapelig: Den postulerer at temperaturnivået i “før-industriell” tid var i likevekt, og så setter den like godt før-industriell tid til å være før 1850.

Dette gjorde at den beryktede Michael Mann kunne lage en temperaturgraf som så ut som en ishockeykølle, hvor temperaturen hadde vært den samme i tusener av år, for så å stige rett i taket.

Al Gore benyttet seg av denne, se f. eks. filmen “An Inconvenient Truth”, og ble belønnet både med Oscar og av idiotiske norske politikere med Nobels Fredspris. Så sent som i høst ble hockeykøllegrafen presentert på den såkalte ‘folkeopplysningen’ på NRK som sannhet.

Sannheten er imidlertid at ishockeykølla er så grundig tilbakevist av uavhengig forskning5 at FNs klimapanel har moderert den i senere klimarapporter, mens uavhengige forskere presenterer et helt annet bilde av fortidens temperaturer. Men det forhindrer ikke våre propagandistiske og hjernedøde massemedia fra å fortsette å benytte den.

Istedenfor å spørre om hvor mye temperaturen vil øke ved CO2-utslipp, bør man heller spørre om hvordan det har seg at temperaturen er så bemerkelsesverdig stabil til tross for CO2-utslippene.

I grafen på neste side ser vi, selvsagt veldig forenklet, jordas beregnede gjennomsnittstemperatur siden 1850, som på 170 år skal ha gått opp én grad, mens CO2-nivået har økt fra 280 ppm til 400 ppm6. Dersom man skal tro klimahysterikerne, men la gå akkurat nå.

CO2-nivået har økt med 43% mens temperaturen har økt med 0,35% på 170 år. Tenk litt på den der. Hvorfor har ikke temperaturen økt mer? Er det kanskje fordi det ikke er noen sammenheng mellom disse størrelsene i det hele tatt?

Det vi virkelig vet er at mer CO2 i atmosfæren vil føre til økt planteliv. Dette igjen vil føre til økt vanndamp som igjen til føre til mer regn som igjen vil føre til lavere temperatur som igjen vil føre til mindre fordampning som vil føre til færre skyer som vil føre til mer sollys som vil føre til mer fordampning osv. osv.

[image: image]

Sannheten er at jordas overflate og atmosfære har blitt til gjennom milliarder av år og har blitt fininnstilt til en regulering på noen promille rundt en stabil temperatur, til tross for variasjon i solinnstråling, vulkanutbrudd, istider, havnivåstigninger, jordskjelv og tsunamier, menneskelig aktivitet, osv.

Denne fininnstillingen er bemerkelsesverdig, fordi den er helt vilt nøyaktig. Jordas termostatregulering er enkel: sola varmer opp jorda, vanndamp fordampes til skyer, skyer med regn kjøler ned jorda, skyene forsvinner, osv. osv. i en evig sirkel. Når det blir varmt oppstår fenomener som kjøler, og når det blir kaldt oppstår fenomener som varmer. Dette kalles negativ tilbakekobling og finnes i alle reguleringssystemer.

Derfor er ikke temperaturen proporsjonal med innkommende stråling. Sammenhengen mellom innkommende solstråling og overflatetemperatur varierer over hele jorda. I store områder rundt Ekvator går solinnstrålingen ned når overflatetemperaturen går opp.

Hva er i så fall klimafølsomheten i disse områdene? Det har ingen hensikt å spørre. Hele konseptet er basert på en feil antagelse om hva som er årsak og hva som er virkning.

Det er loddrett uvitenskapelig å tro at der er noen lineær sammenheng mellom atmosfærens CO2-innhold og den globale middeltemperaturen.

Folk må bare dra frem grafer med temperaturøkninger og si: Se her! For grafene beviser ingen ting.

Jeg ville bare synes det var en fordel om temperaturen i Norge ble høyere. Det har ingen katastrofal innvirkning og vi ville trivdes mye bedre. Det er også kun en fordel om vi får sluppet ut mer CO2, det er kun til det beste for oss alle.

Klimavrøvlet er den gode gamle historien på nytt igjen: Makthaverne underkuer befolkningen ved hjelp av skremsler, så de kan berike seg på folkets bekostning. De som virkelig tror at der er fryktelige klimaendringer på gang er å sammenligne med dem som virkelig trodde på hekser, på demoner, på at himmelen skulle ramle i hodet på dem, jfr. Asterix, på at de de humørsyke gudene måtte blidgjøres med offer, jfr. norrøn mytologi.

La oss fjerne alle klimatiltak, alle klimaskatter, alle klimaavgifter, og gå ut av Parisavtalen, så vil samfunnet blomstre og befolkningen benytte de økte tilgjengelige ressursene til konstruktiv og reell nytte.

Alternativet er at gale vitenskapsmenn ikke lenger kun befinner seg i tegneserier og science-fiction-filmer, men går løse på jorda og foreslår at vi skal fange CO2 og skyte opp skjit i atmosfæren som skal skygge for sola.

Når du tror at klimagærningene ikke kan foreslå noe verre, så gjør de nettopp det. Og stortingspolitikerne bevilger villig vekk penger til galskapen. Uten annen grunn enn at de har en meningsløs tro på en klimafølsomhet som ikke finnes.

(2018)

Jeg skylder Willis Eschenbach stor takk for at han satte seg ned med alle anslagene til klimafølsomhet og skrev om dette på nettsiden wattsupwiththat. Han gikk til kildene.

